Egy kis beszámoló 
az Athenaeum irodalmi és nyomdai 
r.-társulat tanoncz-szakoktatásáról

Aki teljes erejéből arra törekszik, hogy jövendőjét megalapítsa, bizonyára éber figyelemmel kisér minden új jelenséget szakmája terén s igyekszik minden egyes – bármily csekélynek látszó – dolgot ellesni, hogy ez által önmagát művelje, az újabb és újabb dolgok elsajátítása által magát mind tökéletesebbé tegye. Szóval: önmagát serkenti a tanulásra, egy szebb jövő reményében.

Viszont az, a ki elegendőnek véli a tanonczéveiben tanultakat a megélhetésre, a korral való haladástól elzárkózik, szakmájával csak gépileg bánik, rója a sorokat egymásra minden belső tartalom, minden lelki ösztön nélkül, szakmája haladását, fejlődését semmibe sem veszi: tudatlansága folytán előbb-utóbb keservesen megbünhődik.

A mi szakmánk – a nyomdászat – oly sokoldalú, hogy annak kellő megismerésére, minden aprólékosságainak elsajátítására nem négy évi tanonczkodás, hanem egy emberélet sem elegendő, tekintetbe véve ama rohamos fejlődést, a mely – Magyarországon különösen 1867 óta – szakmánk terén folyton-folyvást észlelhető.

Ha tekintetbe vesszük, hogy még néhány rövid évtizeddel ezelőtt mily silány anyag, mily gyarló eszközök állottak akkori szaktársaink rendelkezésére, mily nehézségekkel kellett meg​küzdeniök a legegyszerűbb, a legelemibb dolgok megalkotásánál s ha mindezekkel szembe​állítjuk a ma rendelkezésünkre álló óriási mérvű, minden tekintetben kifogástalan választékot úgy szakmánk minden terén, mint a rokonágakban, csak természetesnek fogjuk találni azt a haladást, melyet az összehasonlítások eredményeként természetszerűleg tapasz​talhatunk.

Mindazonáltal bizonyos keserűséggel tölt el az a tudat, hogy a külföldhöz képest, pl. a szomszédos Németbirodalom nyomdászati technikájához, művészi tökélyéhez viszonylag, mily törpe a mi tudásunk, mily szegény a mi szakirodalmunk s éppen csak arra vagyunk utalva, hogy a külföldet utánozzuk. Ilykép mi csak a külföld után kullogunk, anélkül, hogy valami új megteremtésére törekednénk.

S mindez miért van így?

Egyrészt, mert csekély számú öntödéink nem állanak azon a művészi magaslaton mint a külföldiek, mert hisz a mi öntödéink is csak az idegent utánozzák s még annyira sem jutottak, hogy e téren a külföld versengését megakadályozhatnák. Arra, hogy valami újat, a külföldet egy lépéssel megelőzőt teremtsenek, még csak kísérletet sem mernek megkoczkáztatni, abban a biztos tudatban, hogy vállalkozásuk meddő marad. Mert hát mi megszoktuk a külföldet dicsőíteni, de egy lépéssel sem iparkodunk az önállóságra. Míg körülöttünk minden téren a legdicsőbb törekvést látjuk az alkotásokban, különösen a díszítő-, bútor-, lakatos- és építő​iparban, addig a mi szakmánk és legközelebbi rokona: a betűöntés a legszolgaibb utánzásnál tovább nem jutott. Legmeggyőzőbb bizonysága ez állításunknak a nemrég megtartott tanoncz- és segédmunkák kiállítása, a melyen szakmánkat nagyon gyéren láttuk képviselve, és kivitel dolgában sem láttunk valami különöset.

Már most, ily viszonyok közt, hogy is képzelhetnők azt, hogy szakmánk fejlettebb lehetne!? Hisz a nyomdászat karöltve jár a betűöntéssel.

Másrészt önmagunkban kell keresnünk a maradiság okát. Még pedig azon egyszerű oknál fogva, mert úgy a magunk képzésével, mint a kezünk alá adott tanonczok szakszerű oktatásával vajmi keveset törődünk.

De meg legfőként abban látjuk a legnagyobb hibát, hogy mindazok, a kik tudásukkal, rátermettségükkel hivatottak lennének szakmánk nemesbítésére, a kik képesek volnának valami új alkotására, egy új irány megteremtésére, a közönyösség folytán vagy elkedvet​lenednek, vagy annyira önzők, hogy féltik tudásukat közre adni s inkább magukba fojtják a tehetséget, semmint hogy az általánosság javára önzetlenül hasznosítanák.

Igaz, hogy az úttörők vajmi kevés elismerésre számíthatnak nálunk, s az is igaz, hogy nyom​datulajdonosaink – kevés kivétellel – sokkal szűkmarkúbbak, semhogy kellőkép méltányol​nák a szaktudást; a törekvést pedig semmibe sem veszik.

S így ha akadnak is, a kik tudásukat, idejüket feláldozzák a köznek, magukra maradnak, nem számíthatva sem a szaktársak, sem a munkaadók részéről arra a támogatásra, a mit áldozat​készségük révén méltán megérdemelnének.

Mindezek szoros okozati kapcsolatban vannak ama jelenséggel, hogy szakmánk – daczára a rohamos fejlődésnek – nálunk nem áll azon a szinvonalon, mint a külföldön.

Mi még csak ott sem tartunk, hogy az ország szivében, Budapesten, szakiskolával rendelkez​nénk, akár a tanonczok, akár a segédek részére. Évek óta pedzik, tervezgetik az intéző körök, de dűlőre mindez ideig nem vitték. Nem akarjuk hinni, hogy az anyagiak állták útját a szak​iskola létesítésének, hisz tudtunkkal alapítvánnyal is rendelkezik a Nyomdafőnökök testülete ily szakiskola felállítására; inkább hajlandók vagyunk azt a tételt elfogadni, hogy az alapvető munka nehézségeitől riadnak vissza főnökeink. S így a szakiskola felállítását halasztják évről évre, azt elvben helyeslik, szükségét elismerik, de egyetlen kezdeményező lépéssel nem segítik létesülését.

*

Ez az általános nemtörődömség, huza-vona érlelte meg az „Athenaeum” könyvnyomdai szak​beli vezetőségében azt a tervet, hogy kezdeményezőül lépjen fel e téren s tanonczai számára szakoktatást létesít – saját otthonában, a nyomda szakavatott alkalmazottainak közremű​ködése és az intézet érdemes igazgatóinak jóakaró támogatása mellett.

Rövid hat hónapja csak, hogy a terv megérlelődött s nyomban a komoly munka következett; a nélkül azonban, hogy ez által a tanonczok szabad ideje érzékenyen megrövidíttetett volna, oly időt választva a szakoktatásra, midőn a tanonczok a kötelező tanoncziskola látogatása alól felszabadulva, szabad idejöket szakismereteik gyarapítására fordíthatták.

*

A szakoktatást április havában megkezdve, alapját a nyomdászati szakma beható ismertetése képezte, hogy a tanonczok szakmájukat megismerve, annak egyes ágazataiba bevezetve, minél fogékonyabbakká tétessenek szakmájuk elsajátítása iránt; az abban való sokoldalúságra, a végzendő munka minél könnyebbé tételére való törekvést ismertetve első sorban, a szakma iránti szeretetet felébresztve bennök: megmutattuk az irányt, a melyen tovább haladva, értel​mes, szakavatott, számottevő tagjaivá válhatnak a nyomdásztársadalomnak.

A szakoktatást oly alapon véltük legczélszerűbben keresztülvinni, hogy a megismertetendő munkakört előbb elméletileg tárgyaltuk, majd gyakorlatilag is bemutattuk, ez által mintegy bevezetve a tanonczokat szakmánk minden egyes ágába, kezdve a legelemibben – a munka​köz​beni testtartáson – és így sorban, a mint következnek: a szekrény és betűk alapos megis​mer​tetése után, a szedés és osztás, és így tovább a leggyakoribb munkakörökön keresztül a mesterszedésig.

Törekvésünk oda irányult, hogy könnyen megérthetően, mintegy elbeszélően tartsuk az elméleti részt, a magyarázatokat példákkal és rajzokkal kisérjük, hogy a gyakorlatban minél könnyebb, tisztább képet alkothassanak maguknak a végzendő munkák kivitelére nézve. Gyakorlatilag pedig a legegyszerűbb, legkönnyebb, a legrendesebb kivitelt mutattuk be a mun​kában, hogy így a nehezebb felfogású tanonczok is minden nehézség nélkül elsajátíthas​sák szakmájuk ismeretét.

A szakoktatás keretén kivül a grafikai rokonszakmák ismertetése czéljából megtekintettük Herbst Samu horganyedző-intézetét, továbbá augusztus havában az Iparcsarnokban rendezett tanoncz- és segédek munkakiállítását.

Hogy mindez nem a legkönnyebben sikerült, természetesnek fogja találni mindenki, a ki mérlegelni tudja ily fontos lépés horderejét, a ki számolni tud a kezdet nehézségeivel, tekintetbe véve, hogy a nyomda munkaköre is számtalanszor megakasztotta fáradozásainkat s legfőkép azon körülmény szolgáljon mentségül, hogy az ismertetendő tananyag kidolgozása végzett napi munkánk rendes keretén kivül esik.

Nem rajtunk és nem jóakaratunkon múlt, ha a lefolyt rövid hat hónap alatt nem azt az eredményt értük el, a mit czélul tüztünk magunk elé; de bizunk a jövendőben, s hisszük, hogy kitartó munkásságunkkal hasznos szolgálatot teljesítünk a nyomdászat fejlesztése körül.

Legyen a mi szerény munkálkodásunk útmutató a szakoktatás terén, kövesse példánkat minden nagyobb nyomdaszemélyzet; iparkodjanak jobbat, czélravezetőbbet létesíteni s mi egy pillanatra sem zárkózunk el annak elfogadásától.

Munkaadóinktól pedig csak azt kérjük, fogadják jó szivvel ez önzetlen fáradozást, támo​gassanak bennünket törekvéseinkben, hisz voltaképen ők látják annak hasznát, ha értelmes, szakképzett, művelt segédekkel rendelkezik a nyomdásztársadalom.

*

A szakoktatáson, tehát a szellemi fejlesztésen kivül, gondunk volt a tanonczok testi épülésére is. Elsőnek kell említeni az igazgatóság ama jóakaratát, hogy lehetővé tette a fiúknak a nyári hőségben a székesfőváros tanácsa által a közönség rendelkezésére bocsátott uszoda látoga​tását, olyképpen, hogy a tanonczok csoportokba osztva, naponkint délelőttönkint felváltva használhatták az üdítő Dunafürdőt.

Azonkívül időről-időre kirándulásokat is tettünk a tanonczokkal, Budapest környékének megismerése, valamint testi és lelki erejök fokozása czéljából.

Megemlitendőnek tartjuk továbbá, hogy az intézet helyiségében állandó könyvtár áll a tanonczok rendelkezésére s e könyvtárban főleg a szakkönyvekre helyezzük a fősúlyt.

A jövőben pedig állandó figyelemmel fogjuk kisérni az Iparművészeti Társulat időleges kiállításait, az azokon észlelt újabb és újabb dolgoknak szakmánkban való hasznosítása czéljából; továbbá a grafikai rokonszakmabeli munkatelepek, valamint az időszaki kiállítások megtekintését is fokozottabb mérvben tervezzük, számítva az illető körök szives támogatá​sára.

*

Ezzel befejeztük volna ezidei munkálkodásunk rövidke beszámolóját.

Meg kell említenünk azonban végezetül, hogy úgy az intézet vezetői, mint a személyzet párt​fogása folytán abban a helyzetben vagyunk, hogy a törekvő tanonczokat némi elismerésben részeltethetjük, amennyiben az intézet vezető igazgatói, a főművezető és a könyvnyomdai személyzet a tanonczok buzdítására, jövőbeni ösztönzésére néhány dijat bocsátottak rendel​kezé​sünkre.

E dijak odaítélését a személyzet kebeléből választott szakférfiak döntésére bizzuk.

Végül köszönet mindazoknak, kik munkánkban támogattak, kérve a jövőre is szives gyámo​lításukat.


Ti pedig, Athenaeum tanonczai, fogadjátok jó szívvel, jó indulattal fáradozásainkat, ne tekintsétek bennünk a rideg fölebbvalót akkor, a midőn jóvoltotok és jövőtök érdekében jóakarólag munkálkodunk. Iparkodjék minden egyes közületek arra, hogy érdemes, hasznos tényezőjévé váljék szakmánknak.

Úgy legyen!

Athenaeum, 1903 szeptember hó.

